Protest anunțat pentru această seară în Piața Victoriei după decizia Curții Constituționale

Comunitatea ”Corupția ucide” a anunțat un protest pentru această seară în Piața Victoriei împotriva deciziei Curții Constituționale privind revocarea șefei DNA, Laura Codruța Kovesi.

”Ieșim în stradă! Să nu vii singur. Share, live, sunat prieteni! CCR a admis sesizarea lui Tudorel Toader legată de șefa DNA. Kovesi poate fi revocată. Curtea Constituţională a României a constatat, miercuri, că există conflict între puteri în cazul respingerii revocării şefei DNA, Laura Codruţa Kovesi”, se arată în postarea de pe pagina de Facebook ”Corupția ucide”.

Curtea Constituţională a României a admis miercuri cererea Guvernului și a constatat că există conflict între puteri în cazul respingerii revocării şefei DNA, Laura Codruţa Kovesi. Practic, decizia CCR înseamnă că ministrul Justiției are puteri discreționare de a numi șefii parchetelor din România, fără să mai conteze poziția președintelui României și cea a CSM. Până la comunicatul oficial al CCR, este greu de spus acum care va fi calea de urmat pentru Klaus Iohannis.